**Høng Vandværk**

**Bestyrelsens årsberetning til generalforsamling for 2021.**

Velkommen til generalforsamling for året 2021, som nu efter 2 år i Rosenvængets Selskabslokaler er vendt tilbage til Vandværkets lokaler på Sæbyvej.

Nu er vi tilbage til at kunne afholde generalforsamling efter forskrifterne i vore vedtægter. Der blev vedtaget flere ændringer på vore ordinære og ekstraordinære generalforsamlinger i 2021. Den væsentligste var beslutningen om Høng Vandværks udtræden af de økonomiske rammer i vandsektorloven. Vores udtræden træder i kraft 1. januar 2023. Så bliver det udelukkende Kalundborg Kommune, der som tilsynsvirksomhed skal føre tilsyn med os og så selvfølgelig jer forbrugere gennem jeres stemme på den årlige generalforsamling. En anden ændring var rammen for generalforsamlingens afholdelse, som nu skal være inden udgangen af 2. kvartal.

Høng Vandværk er fortsat en meget levende institution med opgaver nok til at holde alle med deres daglige gang her travlt beskæftiget. Vi har en produktionskapacitet på ca. 50 kbm. i timen. Vores tankkapacitet er på 720 kbm. og et almindeligt døgnforbrug er 650 kbm. Når det aktuelle forbrug overstiger 50 kbm. i timen, bruger vi af vores tankreserve. Denne reserve reetableres i perioder på døgnet, hvor vandbehovet er mindre. I de foregående år har vi kørt med lavt spild under 5%. Denne tendens har udpumpningen i 2021 matchet, idet vi har haft et spild på 4,52%. Et andet felt, hvor vi har arbejdet på at forbedre forsyningssikkerheden, er en nødforbindelse til Løve Knudstrup Vandværk. Den forsyningssikkerhed kan gå begge veje.

**Forbrugertal.** Høng Vandværk har forøget antallet af forbrugere – nye tilslutninger - med 42 stk. heraf var der 38 nye udstykninger i Hyldens Kvarter, så der nu er 2227 afregningsmålere, når Hyldens Kvarter er bebygget og 533 forbrugsenheder med bimålere, hvor vi bistår med 284 bimålere. Mængden af forbrugsandele er 2827.

**Driftsledelse.** Vor driftsleder, René West Nielsen tog i april 2021 fat på sit fjerde år som Driftsleder. Det har været en travl tid og vil fortsat være det. Mængden af arbejde vokser stadig. Renés løsningsorienterede måde at arbejde på er også bemærket af samarbejdspartnere, forbrugere og andre uden for matriklen.

**Udpumpning af vand**. Vi har i 2021 udpumpet 245.515 kbm. vand til forbrugerne. Heraf er der afregnet 233.635 kbm. Eftergivet spild og særskilt faktureret forbrug andrager 766 kbm. Vores kbm. pris var i 2021 5 kr. og er i 2022 hævet til 6 kr. som den også var i 2020. Med de stigende krav til vandværker og det offentliges forventninger til økonomisk formåen hos samme (altså forbrugerne) vil prisstigninger forekomme jævnligt i takt med den økonomiske udvikling i det øvrige samfund. Fra de seneste generalforsamlinger vil jeg gentage det faktum, at det stadig er billigere at drikke vand fra vandhanen til ca. 7 øre pr. liter end at købe tilsvarende mængde vand på flaske.

**Vandanalyser.** Vi har stadig fa. Dons til at foretage analyser af vort vand samtidig med, at vi kører selvkontrol. Vores vand er, som vandet hos andre vandværker, undersøgt for brandslukningsstoffet **P**FOS. Det er heldigvis ikke konstateret hos os. Vandkvaliteten er fortsat god, og det er vi lykkelige for. Vi har en hårdhed på ca. 15.

**Brud.** Høng Vandværk har stadig mange forskellige rørtyper liggende i jorden Med en 117 års historie har vi set alt, hvad markedet har budt på. Vi har mere end 150 km. ledning og det har – som tidligere nævnt -fortsat været som at lede efter en nål i en høstak, når vi skal forsøge at lokalisere et brud, der ikke er kommet til overfladen.

En meget anvendt tilslutningsdel i 1960’erne og begyndelsen af 70’erne var aluminiums anboringer fra forsyningsledningen og ind til de enkelte parceller. Mange af dem er færdige, idet de er forvitrede og er dermed årsag til brud.

**Sektionering.** Vort forsyningsområde bliver opdelt i sektioner. Hver sektion skal forsynes med vand gennem en måler, der kan aflæses elektronisk. Gradvist vil området at lede efter brud blive indskrænket og arbejdet med at sektionere vil pågå i den kommende ikke nærmere defineret årrække. Økonomien bestemmer tempoet.

**Digital opmåling**. I en årrække har der været krav til alle ledningsejere, at deres ledningsnet er digitaliseret. Høng Vandværk fik samtlige rør overført fra håndtegnede kort og lagt på digitale kort ved hjælp af en god hukommelse hos medarbejdere og ex medarbejdere, og mange rør ligger der, hvor de oprindeligt blev tegnet ind. For at vise respekt for en hukommelses evne til at fejle, har Vandværket i samarbejde med Varmeværket købt udstyr til digital opmåling af ledningsnet, mens det kan ses eller er i frisk erindring. Brugen af dette værktøj har krævet speciel oplæring hos René. Denne indsats er også påskønnet.

**Renoveringsarbejder i 2021.** Sektionsbrønd med måler dækkende midtbyen er sat på **Antennestien.** I midtbyen er der lagt nye rør. På **Drosselvej** er alle forbrugere blevet tilkoblet en ny PE-ledning. PE-materiale kan samles enten ved stuk - eller muffe – svejsning og er et materiale, vi har meget store forventninger til holdbarheden af. Alt nyt bliver lagt med PE – rør.

**Flintegårdsve**j fik sløjfet en gammel jernledning. Al forsyning af vand går nu i længst lagt PVC ringledningen samme sted.

**Vibevej og Fuglevænget** fik nye ventiler.

**Eternitledning på Antennestien** er udfaset. Forbrugerne på denne er sat på 160 mm PVC - ledning. Ny stikledning til **Høng Skole**. Videre oprydning i ledningsnettet, så døde ender er afskaffet.

**Kulbyvejs vestlige ende** **samt forbindelsen til Toftevej** fik nye rør, så der er forberedt til kommende renovering.

**Skovvej** fik vi ledningsrenoveret i forbindelse med Fjernvarmen udskiftede deres rør.

**Højbuen og Bakkedraget** fik Sektionsbrønd med måler. Sektionsbrønd ved **Fuglereden** påbegyndt. Er klar i april 2022.

**Ledningsrenovering på Hovedgaden** fra Strandvej til Jernbanevej afsluttet.

**Hyldens Kvarter. 1. etape etableret**. Rør til resten af udstykningen svejset. Bygherre har betalt for alle grunde. Arbejdet har af forskellige årsager været forsinket fra entreprenørs side. Entreprenør har gennem bygherre arbejdet med at grave for Vandværket samt stået opmåling.

**Grund på Sæbyvej i Sæby** – ca. 300 kvadratmeter– tidligere brugt til vandboring for Sæby Vandværk – er stadig til salg.

**Vandtårnet.** Renovering af Vandtårnet blev tilendebragt. Firma Phil Coating, Gørlev, havde entreprisen. Nu kan vi alle glæde os over et smukt Vandtårn, der stadig – efter 82 år – rejser sig som et vartegn over byen.

**Vedligeholdelse** pågår også på Høng Vandværks øvrige matrikler efter devisen, at man skal udvise rettidig omhu. En del af vedligeholdelsesarbejdet er fortsat lagt i hænderne på Bjarne Hansen - både gråt og grønt - i tæt samarbejde med Driftslederen.

**BNBO-område**. Inden for de seneste år er der i vandværksverdenen kommet et nyt begreb. BNBO, som står for de områder, der ligger oven på vandressourcerne i vores undergrund. Oprindelig var det en afstand på 10 meter fra boringen. Så blev det en radius på 25 meter, der skulle friholdes for dyrkning. Nu er kravene til friholdelse af jorden for diverse pesticider forøget, så vi for Høng Vandværks vedkommende taler om 12,5 hektarer. Grundlaget for myndighedernes beregninger kan jeg ikke komme ind på, men de vise fædre har desuden besluttet, at de enkelte vandværker skal forhandle med de enkelte lodsejere, der lægger jord til deres boringer. Vi er i en fase, hvor vi venter på at forhandle med vores lodsejer, Kragerup Gods. Vandværket har sin organisation og lodsejeren sin. Om styrkeforholdet mellem de to kan blot siges: ”Follow the money” – Følg Pengene. Det bliver absolut spændende forhandlinger. De nye udgifter til BNBO-erstatninger vil blive lagt oven i vores kbm. Pris, men noteret særskilt på opkrævningen.

**Bestyrelsesmøder.** Vi har haft 5 bestyrelsesmøder i årets løb. Det er et normalt antal for Høng Vandværk. Bestyrelsesmedlemmers samt suppleanters interesse for Vandværkets hverdag er fortsat stor. Jeg skylder alle på Vandværket en stor tak for ekstraindsats gjort under mit sygdomsforløb sidste sommer og efterår. Det er fantastisk med en sådan indsats.

**Tak til alle samarbejdspartnere.** Tak til forbrugerne for den forståelse, der bliver udvist, når vi foretager vore ledningsarbejder.

Bestyrelsen i Høng Vandværk

Erling Skovdal